google/wiki40b huggingface dataset:
Norra Bankogränd

Norra Bankogränd er et smug i Gamla stan i Stockholm som går fra Skeppsbron til Österlånggatan mellom de to bankhusene, Norra Bankohuset og Södra Bankohuset. Nærmeste parallellgate i nord er Tullgränd og i sør Södra Bankogränd.
«Norra Bancogränd» finnes allerede på Petrus Tillaeus kart fra 1733. I smuget kan man studere omfattende setningsskader i Norra Bankohusets fasade. Her finnes grensen mellom stabil og instabil grunn. Setningsskaden går rett gjennom vindusaksen, omtrent i midten av smuget. Over smuget går en overdekket gangbro som forbinder Norra med Södra Bankohuset i 3. etasje. Denne ble fra starten brukt til å frakte sedler mellom bankens kontor og seddelmagasinet og kalles på folkmunne «Suckarnas bro» siden den minner om en lignende bro i Venezia.
Suvenir

Suvenir (fra fransk souvenir, 'minne') er en gjenstand som skal minne om et geografisk sted som noen har besøkt. Suvenirer kan også være knyttet til begivenheter, vennskap eller noe annet. De fleste suvenirer er masseproduserte, rimelige pynteting, hverdagslige, små nyttegjenstander og klær med dekor fra ulike reisemål som blir solgt til turister som samleobjekter, smågaver og hyggelige erindringer.
Breidablikk museum

Redervillaen Breidablikk som ligger på Eiganes i Stavanger er en godt bevart herskapsvilla som ble bygget i 1881–1882 for kjøpmann og reder Lars Berentsen. Villaen er tegnet av arkitekt Henrik Nissen. Breidablikk drives som museum av MUST – Museum Stavanger AS (tidligere stiftelsen Stavanger Museum).
Villaen er i sveitserstil med nyromanske og gotiske stiltrekk. Både bygningen og interiørene er preget av høy håndverksmessig kvalitet. Ved hovedbygningen står fremdeles eiendommens gamle hovedhus og låve fra 1852. Låven inneholder en utstilling av jordbruksredskaper og hestekjøretøy. Parken, som er anlagt av gartner Poul H. Poulsson, er godt bevart i engelsk stil med eksotiske trær og buete grusganger.
Peckolus

Utseende

Ganske små skarabider.

Levevis

Artene lever i høytliggende, tempererte skoger.

Utbredelse

Slekten er utbredt i Sør-Afrika (Transvaal og Natal).
Polen-Litauen

Lublinunionen

Polen og Litauen ble formelt forent i Lublinunionen i 1569. Riket ble deretter styrt av en valgt monark som fungerte i embedene som konge av Polen og storfyrste av Litauen. Kongen styrte sammen med parlamentet, Sejmen, og i samråd med et Senat. De to delene av riket beholdt hver sin armé, administrasjon og lovverk.

Økonomi

Samveldet var et føydalt jordbrukssamfunn basert på utnyttelsen av livegne. Slaveri som sådan var forbudt i Polen fra 1400-tallet og i Litauen fra 1588, men bøndene var likevel bundet til landeierens jord gjennom arbeid på såkalte folwark, storgods der produksjonen var eksportorientert. Denne ordningen fungerte godt for szlachtaen i samveldets tidlige år, da det var store penger å tjene på eksport av korn. Systemet kom imidlertid under press fra og med slutten på 1600-tallet, da adelen økte arbeidsplikten for å kompensere for fallende kornpriser.
Øst-Veme

Øst-Veme, Øst Veme, Østre Veme eller Østveme er ei grend og en tidligere holdeplass langs Bergensbanen (nedlagt 1970) som ligger i Ytre Soknedalen. Øst-Veme omfatter området på begge sider fylkesvei 175 mellom Bergensbanen og Doktormarka, til grensa mot Vestre Ådal, inkludert Heggelia, og til vestbredden av Hegga, som er skilleelv mot Heggen. Veistrekningen fikk i 1978 navnet Vemeveien og begynner like ved Veme kirke. Tilkomst til Vemeveien finnes fra riksvei 7 ved Veme og Heggen, eller via Heradsbygdveien.

Veme-gårdene

Gården Veme er for lengst delt opptil flere ganger. Først trolig i Østre Veme og Vestre Veme. Så ble Vestre Veme del i Øvre Veme og Nedre Veme. Det er grunn til å tro at også Borgerud og Fonkalsrud, kanskje også Jonsrud, opprinnelig er utskilt fra Veme, som kanskje selv er skilt ut fra urgården Ve i Heradsbygda. Det er usikkert hvor gammel den opprinnelig er, men trolig er den svært gammel. Den er imidlertid ikke omtalt i gamle diplomer, men dukker først opp i skriftlige kilder på 1500-tallet.
DF «Hydro»

Senkningen

DF «Hydro» ble senket ble 20. februar 1944, som den siste av tungtvannsaksjonene. Man tror det totalt kan ha vært mellom 29 og 39 tønner med tungtvann som skulle leveres, hvorav fatene merket med nummerne 01 til 10 havnet i Tyskland. Det er usikkert hvor mange av tønnene som var med den aktuelle dagen. Det har tidligere vært hevdet at tungtvannet ble sterkt bevoktet på toget ned til ferjen, mens selve ferjen var dårlig bevoktet, og at man derfor måtte senke DF «Hydro». Sanntidsvitner avviser immidlertid at det var bevoktning av betydning i forbindelse med togtransporten.
Norske sabotører klarte å plassere en tidsinnstilt sprengladning ombord, og ferjen ble senket under overfarten på Tinnsjøen. Av 47 personer i båten omkom 14 nordmenn og fire tyske soldater, mens 25 nordmenn og fire tyske soldater ble reddet/overlevde. Det er satt opp et minnesmerke hvor de overlevende kom seg i land. «Hydro» ligger idag godt bevart på 430 meters dyp i Tinnsjøen, utenfor Rudsgrend. DF «Ammonia» overtok transporten på strekningen over Tinnsjøen etter krigen, fram til MF «Storegut» overtok i 1957.

Kontrovers

I etterkrigstiden var det debatt om hvorvidt tyskerne hadde kjennskap til aksjonen og dermed byttet tungtvann med vanlig vann. Dette ble avkreftet våren 1993, da Thor Olav Sperre m.fl. fant DF «Hydro» på 430 meters dyp og fikk hentet opp en tønne. SINTEF analyserte innholdet til å inneholde 1.7 % tungtvann (D2O), 9 % kalilut og 89.3 % vann.
Trouble (Akon-album)

Trouble (utgitt 29. juni 2004) er Akons første album. Albumets singler er «Locked Up (Remix)» (featuring Styles P), «Lonely», «Bananza (Belly Dancer)», «Pot Of Gold», «Ghetto» og «Locked Up». «Lonely» ble en stor hit og lå blant annet mange uker på VG-lista i Norge, var på topp-10 i USA og på top-5 i Storbritannia.
Fetetirsdag

Fetetirsdag (feitetirsdag eller feittirsdag, også kalt grautatirsdag og hvitetirsdag) er dagen før fastetiden begynner. Fetetirsdag er tirsdagen etter fastelavnssøndag og blåmandag og dagen før askeonsdag. Datoen for fetetirsdag varierer mellom 3. februar og 9. mars ut fra når påsken faller.

Norske tradisjoner

Siste dag før fasten skulle det tradisjonelt fylles opp med kraftig kost. Det er fortsatt mange steder i Norge, spesielt i Trøndelag og Nord-Norge, tradisjon for å spise saltkjøtt og kålrotstappe på fetetirsdag. En annen tradisjon er å spise melkemat, egg og melmat, som fastelavnsboller, som en overgang til de magre fastedagene. Betegnelsen hvitetirsdag skal ha sammenheng med denne tradisjonen.
Fetetirsdagen er en folkelig fest som ikke har noen plass i liturgiske kalendrer eller kirkeårsliturgier. Den er heller ikke del av fastetiden. Men dagen har antitesisk tilknytning til fastetiden ved sitt iboende budskap om den tilskyndende faste.  
Fetetirsdag faller på 13. februar i 2018, og på 5. mars i 2019.

Regionale varianter

I mange land er fetetirsdagen kjent som mardi gras (fra fransk) og er den siste dagen i karnevalet. Blant de mest kjente mardi gras-feiringene er New Orleans Mardi Gras og karneval i Brasil.
Svømming under samveldelekene 1998

Svømming under de britiske samveldeleker 1998. Svømming var en av flere sporter under de sekstende samveldelekene som ble arrangert i Kuala Lumpur i Malaysia i perioden 11. til 21. september 1998. Det var sekstende gangen som svømming var med på programmet i Samveldelekene. I lekene i 1998 ble det konkurrert i trettito øvelser i svømming, seksten for menn og seksten for kvinner. Australia ble beste nasjon med 23 gullmedaljer foran England med fem.
Norsk buhund

Opprinnelse og alder

Selve navnet kommer av det urnorske ordet bu, underforstått busetting. Buhunden er således en gammel gårds- og gjeterhund. Typen har trolig eksistert i Norge siden lenge før vikingtiden (800-1050 e. Kr.), men som hunderase er den av mye nyere dato. Alt mot slutten av 800-tallet er det registrert buhundlignende hunder på både Shetlandsøyene, Island og Grønland, dit de kom med norske vikinger og busettere. Man mener derfor at buhunden kan ha vært en viktig progenitor for både sheltie og islandsk fårehund, men graden av slektskap er uklar.
På begynnelsen av 1900-tallet var rasen i sterk tilbakegang i Norge, dels fordi nye importerte raser ble stadig mer populære, og dels på grunn av. utblanding av blodslinjene som følge av at ingen drev organisert avl med rasen lenger. Rasen ble reddet takket være innsatsen til statskonsulent Jon Sæland, som i 1926 hadde utarbeidet en rasebeskrivelse. Rasen er imidlertid fortsatt truet.

Utseende, anatomi og fysikk

Norsk buhund er en typisk spisshund, litt under middels stor og med en kort, kompakt og kraftig kropp. Den har tett stående pels og spisse ører. Halen bæres i en krøll over rygglinjen. Størrelsen for hannene er ca. 43-47 cm i mankehøyde, mens tispene er ca. 41-45 cm høye. Vekten kan variere fra 10-18 kg, og hannene er gjerne tyngst. 
Buhunden finnes i fargene blakk og svart. Fargen blakk varierer fra lys beige, nesten hvit, til en mer gyllen rød/oransje. Fargen svart kan inneholde noen hvite markeringer, men skal ut ifra rasestandarden ha færrest mulig innslag av hvitt i pelsen.

Bruksområde

Gravfunn fra vikingtiden viser at spisshunder av buhundtype var vanlig i Norge. Den ble brukt som gjeter- og gårdshund. 
I dag har buhunden en allsidig bruk, både som gjeterhund, gårdshund, jakthund og selskapshund. I jaktbruk har rasen blitt benyttet til jakt på elg og hjortedyr, eller fugl. Den har også gode egenskaper som vakthund. 
Hovedbruken av norsk buhund i dag er likevel som familiehund(selskapshund) og som utstillingshund på hundeutstilling.

Lynne og væremåte

Buhunden er energisk av natur og trives best når den får regelmessig mosjon og hjernetrim. Siden buhunden har blitt avlet frem som gårds- og jakthund, ligger varsling og losing naturlig for de fleste buhunder. Varslingen kan variere noe fra hund til hund, og ut ifra gener, bosted og dressur.

Andre fakta

Buhundene har et sterkt gjeterinstinkt. Graden av dette varierer fra hund til hund, og ut ifra dressur. Dette instinktet kan svekkes dersom hunden får nok mosjon og psykiske utfordringer, men er likevel en naturlig del av buhundens genetikk.
Rasen kan være utsatt for enkelte arvelige hofteproblemer og øyeproblemer.
United Taggers

United Taggers (UT) var en graffitigruppe som opererte i Oslo i 1985.
I 1985 var hiphop noe helt nytt i Norge, og det var mange unge mennesker som var fascinert av fenomenet graffiti. I Oslo startet mange av disse ungdommene med tagging, før de gikk videre til å male piecer. Writeren Raide startet i 85 et stort nettverk av writere under navnet United Taggers. På det meste var det mellom 25 og 30 medlemmer i denne gruppen. Gruppens mål var å få sine tags plassert så mange steder som mulig. I graffitikulturen er dette en måte å skape seg et navn, før man går videre med å fokusere på å skape flotte kunstverk. Etter hvert ble UT omorganisert til den mindre og tettere organiserte gruppen Crime Empire.
Johan Fredrik Meyer

Biografi

Meyer studerte ved kunstakademiet i Berlin. Han flyttet til Sverige og startet en litografisk anstalt i 1842. Meyer er representert ved blant annet Nationalmuseum i Stockholm.
Knerot

Utseende

Knerot er en liten, grønnhvit orkide. Den karakteriseres best ved at den har en krypende jordstengel, og dermed danner små grupper der den opptrer. Knerot har små bladrosetter ved basis av stengelen, med cirka 5 små, eggforma blader.
Stengelen til knerot bøyer seg i 90 graders vinkel ved basis, derav navnet til planta. Øverst på stengelen sitter et aks med 10–15 gulhvite blomster som vender til samme side. Planta snylter stort sett på andre planter, men den har allikevel klorofyll.

Forekomster i Norge

Knerot vokser for det meste i barskog, i spredte grupper. I tillegg kan den vokse i bjørkeskog, rasmark og hei. Den opptrer aldri i store mengder, som regel finner en bare noen få planter som er vanskelige å få øye på.
Planta er allikevel ikke sjelden i Norge, og den opptrer over det meste av landet. Den er imidlertid begrensa til lavlandet, og den er også sjeldnere i sørlige og vestlige deler av Norge.
Ibrahim Böhme

Bakgrunn, utdannelse og yrke

Han ble trolig født som Manfred Otto av jødiske foreldre, men vokste opp foreldreløs i hemmelighet i Leipzig, og ble i 1947 adoptert av Kurt Böhme. Fornavnet Ibrahim tok han selv som voksen.
Han arbeidet først som murer, og tok Abitur (artium) som aftenskole. Senere utdannet han seg gjennom fjernstudium i litteratur og filosofi til lærer. Etter å ha holdt et foredrag om Robert Havemann gav det totalitære SED-partiet ham en toårig partistraff i 1965, og senere ble han også straffet etter anklager om å ha «hetset elever opp mot systemet».
Böhme protesterte mot Warszawa-landenes invasjon av Tsjekkoslovakia i 1968, og fikk i 1974 yrkesforbud.
Etter 15 års undersøkelsesfengsel på grunn av hans utmeldelse av partiet, videreutdannet han seg i historie og teatervitenskap. Deretter arbeidet han i Neustrelitz som dramaturg, men etter å ha engasjert seg for den polske opposisjonelle bevegelsen Solidarność fikk han på nytt yrkesforbud. Deretter arbeidet han som kelner, privatlærer i russisk litteratur og tysklærer for vietnamesiske fremmedarbeidere.

Politisk karrière

Han var medlem av SED fra 1967 til han meldte seg ut som følge av eksklusjonen av sangskriveren Wolf Biermann.
Den 7. oktober 1989 hørte Böhme i Schwante til grunnleggerne av Sozialdemokratische Partei der DDR, som han ble valgt til generalsekretær for. 23. februar 1990 ble han formann for partiet, som i mellomtiden var blitt omdøpt til SPD (i DDR). Etter beskyldninger om at han skulle ha vært informant for Stasi trakk han fra alle verv 2. april 1990, etter å ha vært suspendert siden 26. mars. I 1992 ble han ekskludert fra SPD.
Han døde ensom og fattig i 1999.

Stasi-virksomhet

Böhme var siden 1968 registrert som inoffisiell medarbeider for Stasi under dekknavnet Maximilian. Det fantes også andre dekknavn. Böhme ble senest fra midten av 1970-tallet aktiv i opposisjonen mot regimet, men muligvis etter instruksjon fra sin føringsoffiser hos Stasi. I mars 1990 dukket Stasi-dokumentene som dokumenterte hans Stasi-virksomhet opp. Forfatteren Reiner Kunze, hvis leilighet i årevis hadde blitt overvåket av Stasi, betegnet Böhme som den som hadde utforsket og forrådt ham og hans familie.
Ibrahim Böhme benektet Stasi-virksomheten til sin død.
Mannabreen

Mannabreen er en bred isbre i Antarktis. Den ligger nord for Stevenson Bluff og Mount Steele i Wilson Hills. Den flyter nordøstover og ut i Gillettisen.
Breen fikk sitt navn av den nordlige geologi-gruppen fra New Zealand Geological Survey Antarctic Expedition (NZGSAE) 1963–64 på grunn av et flydropp med ekstra forsyninger som generalguvernøren på New Zealand hadde sendt til området.
Grill

En grill er et stekeredskap som brukes for å grille mat over sterk varme. Det finnes flere ulike griller, men den vanligste er den typen som bruker kull eller briketter til oppvarming.

Kullgrill

En kullgrill er den vanligste typen grill og blir oppvarmet ved hjelp av grillkull eller grillbriketter som må antennes ved hjelp av tennvæske.  Slike griller må få brenne en viss tid, slik at grillen oppnår riktig temperatur før man begynner å grille. En bieffekt av at man fyrer med grillkull eller grillbriketter er at det lett setter røyksmak på maten som grilles.

Gassgrill

En gassgrill er en grill som varmes opp ved hjelp av gass. Grillen er enklere i bruk enn kullgrillen, og tennes ved å trykke på en knapp. Gassgriller setter ikke røyksmak på maten, slik kullgriller kan gjøre.

Elektrisk grill

En elektrisk grill varmes opp av et varmeelement som drives av elektrisitet. Denne grillen oppnår ikke like høy varme som de andre typene, og det anbefales kun å grille pølser eller mindre kjøttstykker på den. Det finnes også elektriske bordgriller som kan brukes inne. Bordgriller kan også drives av gass som Weber Q120, men disse bør benyttes på bord utendørs.

Kvartsgrill

En kvartsgrill er den nyeste typen grill på markedet og bruker kvarts-halogen-elementer til oppvarming. Ideen til grillproduktet er det en nordmann som står bak.

Engangsgrill

En engangsgrill består av en liten aluminiumskasse med rist på toppen og grillkull eller briketter inni, som antennes med en fyrstikk. Denne brenner kun kort tid og kan ikke etterfylles eller tennes på nytt etter slukking. Grillen er perfekt til å steke pølser og andre små ting på, men egner seg ikke til store kjøttstykker. Grillen er mye brukt på strender og i parker. Bruk av engangsgrill er dog noe omdiskutert. Den er av enkelte ansett som et potensielt miljøproblem, da den dessverre ofte etterlates ute i naturen etter bruk. Dessuten finnes det eksempler på at bruk av slike griller har vært årsak til skogbrann. 
Engangsgriller plassert direkte på svaberg forårsaker skjemmende ikke-reparerbare skader på fjellet.
Ha (folk)

Ha er en etnisk og språklig gruppe basert i Kigoma-regionen i vestre Tanzania. I 2001 var ha-befolkningen beregnet til 990 000.
Braunvieh

Braunvieh er en sveitsisk kurase.  Gjennomsnittsvekt for voksne kyr er på 550-750 kg. Årsavdråtten for melk ligger mellom 6500 og 10 000 kg.  Rasen er brun av farge.
Det systematiserte avslarbeidet startet i den  sveitsiske kantoen Schwyz, baserte på ulike typer av brunt fe i kantonen. Rasen spredte seg til flere deler av Sveits, og i 1897 ble det opprettet et eget avlslag. Rasen ble fra 1869  eksportert til Amerika, og dannet grunnlaget for den amerikanske rasen American Brown Swiss. Braunvieh er en viktig kommersiell rase i mange land.
Winter's Bone

Handling

Filmen følger Ree Dolly, en 17 år gammel jente, på leting etter sin far. Faren har stilt huset deres som garanti for kausjonen sin, og siden stukket av. Hvis ikke faren dukker opp, vil familien bli kastet ut og de blir husløse i Ozark-skogen. Når Ree prøver å spore opp faren blir hun møtt av en mur av taushet og trusler hos lokalbefolkningen, men fortsetter å lete blant fattigdommen og metamfetaminproduksjonen som preger nærmiljøet deres.
Bugg (tyggegummi)

Bugg er en tyggegummi fra Freia som eksisterte fra slutten av 1970-tallet og frem til rett over århundreskiftet. Sveitsiske Chocolat Frey AG relanserte Bugg i norske butikkhyller 1. februar 2010 gjennom distributøren Galleberg med smaksvariantene bringebær, jordbær, banan, sitron og pære; hvor alle er sukkerfrie.

Bakgrunn

Da Bugg kom i butikkene, kostet den 10 øre, men steg senere til 25 øre, 50 øre, 1 kr, 1,50 kr og 2 kr. Den første Bugg hadde en lett mintsmak, i 1979 kom smaksvariantene gul/grønn (banan) og svart/rød (lakris). Senere kom brun (cola), rosa (jordbær) og grønn (sitron). På starten av 1990-tallet ble det også solgt en variant kalt Maxi Bugg, som var en pakning med større biter med pæresmak.
Sammen med andre sukkervareprodukter ble varemerket overført fra Freia til Malaco på midten av 1990-tallet. Tyggegummien ble trukket tilbake tidlig på 2000-tallet. Det ble opprettet flere grupper på Facebook med over 50 000 medlemmer som ønsket at tyggegummien skulle bli solgt igjen.
Bryting under de britiske imperielekene 1930

Bryting under de britiske imperielekene 1930. Bryting var en av flere sporter under de første britiske imperieleker som ble arrangert i Hamilton i Ontario i Canada 16. til 23. august 1930. Det var sju vektklasser, kun for menn.  Canada ble beste nasjon, de vant alle sju gullmedaljene.
Stagflasjon

Stagflasjon er en periode med stagnasjon i den økonomiske veksten, kombinert med høy (og ofte ukontrollert) inflasjon. Andre symptomer på stagflasjon kan være økende arbeidsledighet eller nedgangstider i økonomien. Begrepet, som brukes mest i moderne makroøkonomi, oppsto på 70-tallet i en periode da flere europeiske land opplevde betydelig inflasjon. Derimot var situasjonen fra etterkrigstiden forandret, for man hadde ikke lenger noen merkbar vekst i økonomien. Dette forholdet mellom inflasjon og stagnasjon har i nyere tid ført til at begrepet stagflasjon har blitt utbredt.
Stagflasjonen i begynnelsen av 1970-årene førte til en større oppslutning rundt høyreekstremistiske partier i Europa.
Sherry

Sherry er en sterkvin som blir produsert i det såkalte sherry-trianglet, Sanlúcar de Barrameda, El Puerto de Santa Maria og Jerez de la Frontera i Spania. Sherry blir laget av tre druetyper: Palomino, Pedro Ximénes og muskatell. Det lages sherry-lignende viner i andre deler av verden, og av forskjellige typer druer, men sherry er et beskyttet varemerke på linje med champagne og cognac.

Historie

Sherry har røtter tilbake til maurerne som regjerte i Spania i 700 år. Det var de som ga byen som i dag er kjent som Jerez, navnet – Xeres. Ettersom sherry er en sterkvin har den høyere alkoholinnhold enn vanlig vin. Den hadde derfor de nødvendige egenskapene for å overleve sjøreisen fra Spania til Storbritannia. Allerede på 1700-tallet var handelen godt etablert, og sherry ble satt pris på av britene. Shakespeare sin figur Falstaff var stor tilhenger av sherry, den gang kjent som sack. Ettersom sherry var en av de største eksportvarene til Storbritannia, ble flere britiske sherryfirmaer grunnlagt. Mange bodegaer i Jerez de la Frontera ble grunnlagt eller videreutviklet av britiske familier.
Gammarelli

Gammarelli er den skredderforretning i Roma som siden 1846 har vært pavelig leverandør av liturgiske klær. Det ble grunnlagt i 1798 og ligger på Via di Santa Chiara 34 i nærheten av Pantheon.

Historie

Gammarelli ble grunnlagt i 1798 og er fortsatt en familiebedrift. I løpet av århundredene er tusener av seminarister og prester, og hundrevis av biskoper, kardinaler og paver blitt utstyrt fra firmaet. Gammarelli lager blant annet spesialplagg som pileolus og galero. Under et konklave anferdiges det av Gammarelli tre hvite gavandter i forskjellige størrelser – liten, middels og stor – for den nye pave.
Popquiz

Popquiz er en norsk musikalsk spørrekonkurranse om pop og rock som har gått på NRK Radio siden 1986. Programmet var først en del av Ungdommens Radioavis, sendt i oktober dette året.  
PopQuiz sendes på P1, lørdager mellom kl. 11 og 12.

Utvikling

Programmet ble ledet i tre perioder av Ellen Foss-Sørensen og Jan Kranmo. Deltakerne de første årene var Jon Vidar Bergan og Tor Milde. Gjennom 1990-tallet var programmet ofte en del av NRKs radioquiz-tilbud. Programledere har også vært Stein Dag Jensen og Steinar Fjeld. 
Ledelsen i NRK P1 endret først i tidlig fase programmets navn til To pluss to. Jon Branæs, Rita Westvik, Ingrid Bjørnov, Ellen Wesche Guttormsen og Finn Bjelke var noen av programlederne den gang.
Konkurransen i PopQuiz går ut på at to innringere møtes først til duell med spørsmål om pop og rock fra 60-tallet. Vinneren fortsetter og møter så ny motstander, men denne gangen er spørsmålene fra 70-tallet. Slik fortsetter man til og med 2000-tallet. 
Programmet ble med noen unntak ledet fast av Finn Bjelke fra 2003 til 2018. Deretter tok Pål Thoresen over programlederjobben.
Bjelke videreførte imidlertid programmet som Finn Bjelkes Popquiz på Radio Vinyl.

TV-variant

I 1997 ble de nordiske landene i Den europeiske kringkastingsunion, Finland, Danmark, Sverige og Norge enige om å lage en serie med popquiz for TV, kalt Pick-Up, ledet av Anders Lundin og Marit Åslein, med Jørgen de Mylius som hoveddommer. PopQuiz på NRK radio ble da en del av uttaksrundene i 1996.
I 2004 ble det i en kort periode laget en TV-utgave av programmet som gikk på NRK2 som en del av programmet Blender. I tillegg til Bjelke var Pål Thoresen programleder for TV-versjonen.

Protest fra NRK

Ledelsen i NRK protesterte da de fikk greie på at Finn Bjelke hadde til hensikt å fortsette programmet på Radio Vinyl. Fungerende radiosjef i NRK Jon Branæs kalte det tyveri, og siktet spesielt til Bauer Media, som er eier av kanalen Radio Vinyl. NRK mente programmet var NRKs varemerke og tok derfor saken til Patentstyret, men fikk ikke medhold.